b'\n_START_ARTICLE_\nKone Oy:n entinen p\xc3\xa4\xc3\xa4konttori\n_START_PARAGRAPH_\nKone Oy:n entinen p\xc3\xa4\xc3\xa4konttori on Helsingin Munkkiniemess\xc3\xa4 korttelissa 93 sijaitseva suojeltu rakennus. Sen osoite on Munkkiniemen puistotie 25, se on rakennettu vuonna 1973 ja sen on suunnitellut Keijo Pet\xc3\xa4j\xc3\xa4.\n_START_SECTION_\nTausta\n_START_PARAGRAPH_\nKone Oy osti rappiotilassa olleen Munkkiniemen kartanon vuonna 1965. Kone osti t\xc3\xa4m\xc3\xa4n rakennuksen sill\xc3\xa4 ehdolla, ett\xc3\xa4 Helsingin kaupunki osoittaisi sille Munkkiniemest\xc3\xa4 tontin konttorirakennusta varten. Kaupunki tarjoamat vaihtoehdot olivat ahdas tontti Riihitie 9\xe2\x80\x9311:ss\xc3\xa4 ja vesij\xc3\xa4tt\xc3\xb6maalla ollut tontti Munkkiniemen puistotien p\xc3\xa4\xc3\xa4ss\xc3\xa4._NEWLINE_Molemmat olivat yhti\xc3\xb6n ja sen kumppanin Paraisten Kalkin mielest\xc3\xa4 huonoja, mutta ne valitsivat puistotontin. Asia tuli julkisuuteen lehtiuutisen my\xc3\xb6t\xc3\xa4 marraskuussa 1967. Asemakaavalautakunta hyv\xc3\xa4ksyi kaavamuutoksen samana vuonna, kaupunginvaltuusto vuonna 1970 ja sis\xc3\xa4asiainministeri\xc3\xb6 vuonna 1971.\n_START_SECTION_\nRakennusta vastustetaan\n_START_PARAGRAPH_\nMunkkiniemel\xc3\xa4iset eiv\xc3\xa4t nielleet n\xc3\xa4it\xc3\xa4 suunnitelmia. Kahdeksan paikallista asuntoyhti\xc3\xb6t\xc3\xa4 valitti asiasta. Lokakuussa 1971 Korkein hallinto-oikeus k\xc3\xa4sitteli asian ja hylk\xc3\xa4si valituksen. Helsingin maistraatti oli antanut rakennusluvan jo elokuussa, ja rakennusty\xc3\xb6t alkoivat marraskuussa._NEWLINE_T\xc3\xa4ss\xc3\xa4 vaiheessa elokuvaohjaaja Edvin Laine, joka asui naapurissa olevassa taloyhti\xc3\xb6ss\xc3\xa4, ryhtyi vastustamaan hanketta lehtien yleis\xc3\xb6nosastoilla. H\xc3\xa4n vetosi aikaan, jolloin aravataloja suunniteltiin vuonna 1953. Silloin oli sanottu, \xe2\x80\x9dettei niin paljon rahaa l\xc3\xb6ydyk\xc3\xa4\xc3\xa4n, ett\xc3\xa4 t\xc3\xa4h\xc3\xa4n suohon voidaan rakentaa\xe2\x80\x9d._NEWLINE_Kirjoittelut puolin ja toisin olivat tulikivenkatkuisia. Vastapuolena oli kaupungin asemakaavap\xc3\xa4\xc3\xa4llikk\xc3\xb6 Olavi Terho ja Kone Oy:n toimitusjohtaja Pekka Herlin. J\xc3\xa4lkimm\xc3\xa4inen nosti Lainetta vastaan herjauskanteen. Raastuvassa Laine kuitenkin voitti jutun.\n_START_SECTION_\nPuiston suunnittelu ja rakentaminen\n_START_PARAGRAPH_\nIlmeisesti rakennussuunnitelmista tiet\xc3\xa4m\xc3\xa4tt\xc3\xb6m\xc3\xa4n\xc3\xa4 kaupungin puisto-osasto ryhtyi kunnostamaan tulevan suurrakennuksen takana ollutta aluetta. Tulevan rakennuksen paikalle istutettiin ruusutarha, jonka kasvit sitten revittiin yl\xc3\xb6s rakennust\xc3\xb6iden alkaessa. Puistoon kuitenkin tuli leikkikentt\xc3\xa4, joka talvella j\xc3\xa4\xc3\xa4dytet\xc3\xa4\xc3\xa4n luistinradaksi. Rakennuksen paikalla ollut luonnonlammikko s\xc3\xa4ilytettiin, joka rakennus n\xc3\xa4ytt\xc3\xa4\xc3\xa4 kohoavan siit\xc3\xa4. Puistoon luvattiin my\xc3\xb6s kalalammikoita, mutta niit\xc3\xa4 ei koskaan saatu. Puistoa nimitet\xc3\xa4\xc3\xa4n nyky\xc3\xa4\xc3\xa4n yleisesti Koneen puistoksi.\n_START_SECTION_\nRakennuksen luonnehdinta\n_START_PARAGRAPH_\nRakennuksesta tuli viisikerroksinen, ja sen julkisivut noudattavat kultaista leikkausta. Se seisoo syv\xc3\xa4lle liejuun paalutettujen pilarien ja ensimm\xc3\xa4isen kerroksen palkkien varassa. Helsingin Sanomien toimittajan Kaija Hackzellin mukaan Kone Oy teki kulttuuriteon s\xc3\xa4ilytt\xc3\xa4ess\xc3\xa4\xc3\xa4n Munkkiniemen kartanon, ja siit\xc3\xa4 hyv\xc3\xa4st\xc3\xa4 voidaan yht\xc3\xa4 talorumilusta puiston kulmalla hyvin siet\xc3\xa4\xc3\xa4.\n_START_SECTION_\nRakennuksen uusiok\xc3\xa4ytt\xc3\xb6\n_START_PARAGRAPH_\nKone Oyj:n hallinto siirtyi vuonna 2001 Espoon Keilalahteen, ja Koneen puiston toimistotalo siirtyi Polar Kiinteist\xc3\xb6ille. Siihen tuli Koneen ja Partekin tilalle vuokralaisia. Vuonna 2011 rakennus siirtyi Auratum-yhti\xc3\xb6lle, joka yhdess\xc3\xa4 kaupungin kanssa j\xc3\xa4rjesti arkkitehtuurikilpailun. Voittaja oli Arkkitehtiryhm\xc3\xa4 A6 Oy suunnitelmalla, jonka nimi oli \xe2\x80\x9dPark Ave\xe2\x80\x9d. Rakennust\xc3\xb6ihin p\xc3\xa4\xc3\xa4stiin vuoden 2016 puolella._NEWLINE_Asemakaavaa muutettiin niin, ett\xc3\xa4 rakennukseen voidaan rakentaa asuntoja ja kaksi lis\xc3\xa4kerrosta, tosin vasta Helsingin hallinto-oikeudessa k\xc3\xa4sitellyn valituksen j\xc3\xa4lkeen. Lis\xc3\xa4kerrosten lis\xc3\xa4ksi rakennuksen yhteyteen tulee kolmikerroksinen rivitalo sek\xc3\xa4 viimemainitun alle kaksi maanalaista paikoituskerrosta, joiden yhteydess\xc3\xa4 on rakennettu 7\xe2\x80\x938 metri\xc3\xa4 pohjaveden pinnan alapuolelle._NEWLINE_Alkuper\xc3\xa4isen rakennuksen julkisivu oli pesubetonia, joka oli aikanaan suorittu pinta julkisivuille. Nyky\xc3\xa4\xc3\xa4n sit\xc3\xa4 ei kuitenkaan en\xc3\xa4\xc3\xa4 suosita, ja nyt julkisivun materiaalina on valkobetoni._NEWLINE_Projektin alkuvaiheissa rakennuksen toisen p\xc3\xa4\xc3\xa4n alla olevan lammikon viitasammakot olivat kaataa projektin. Lampi saatiin kuitenkin suojattua niin, ett\xc3\xa4 sammakoiden el\xc3\xa4m\xc3\xa4 ei ollut uhattuna.'